এদিকে ইসি সচিবালয়ের এক কর্মকর্তা জানান, যত দ্রুত সম্ভব নির্বাচন অনুষ্ঠানের ক্ষেত্রে কিছুটা জটিলতাও সৃষ্টি হতে পারে। ২০১৪ সালের ৫ জানুয়ারি দশম জাতীয় সংসদ নির্বাচনের পর ৯ জানুয়ারি নবনির্বাচিত সংসদ সদস্যরা শপথ নেন। কিন্তু নবম জাতীয় সংসদের মেয়াদ ছিল ২৪ জানুয়ারি পর্যন্ত। এতে সংবিধানের ১২৩ অনুচ্ছেদ লঙ্ঘিত হওয়ার অভিযোগ ওঠে। সংবিধানের ১২৩ অনুচ্ছেদে মেয়াদ পুরো না হওয়া পর্যন্ত নির্বাচিত সদস্যদের কার্যভার গ্রহণ থেকে বিরত থাকতে বলা আছে। আর ১৪৮ অনুচ্ছেদে বলা হয়েছে, শপথ নেওয়া মানেই কার্যভার গ্রহণ করা। ফলে ওই সময় প্রতি আসনে দুজন সংসদ সদস্য ছিলেন বলে অনেকে মত দেন। এবারও একই জটিলতা সৃষ্টি হতে পারে। ডিসেম্বরের ২০ তারিখের মধ্যে নির্বাচন হলে সংবিধানের ১৪৮ অনুচ্ছেদ অনুসারে এ নির্বাচনের ফল সরকারি গেজেটে প্রকাশ হওয়ার তিন দিনের মধ্যে সংবিধানের অধীনে নির্দিষ্ট ব্যক্তির কাছে নির্বাচিত সদস্যদের শপথ নিতে হবে। আর তিন দিনের মধ্যে শপথ না হলে পরবর্তী তিন দিনের মধ্যে প্রধান নির্বাচন কমিশনার (সিইসি) শপথ পড়াবেন। এরপর সংবিধানের ৭২ অনুচ্ছেদ অনুসারে নির্বাচনের ফল ঘোষণার ৩০ দিনের মধ্যে বৈঠক অনুষ্ঠানের জন্য সংসদ ডাকতে হবে। এ ক্ষেত্রে নির্বাচন কর্মকর্তারা মনে করেন, দ্রুত নির্বাচন হলেও এর ফল সরকারি গেজেটে প্রকাশ বিলম্বিত হলে জটিলতা থাকবে না।